|  |
| --- |
| **Kļūdas labojums!**  33. lpp. Precizēti 28. tabulas un 29. tabulas dati. |

**Dzemdes kakla vēža un krūts vēža skrīnings**

Dzemdes kakla vēža izmeklējumu (citoloģiskā uztriepe) dzemdes kakla vēža profilaksei un mamogrāfijas izmeklējumu krūts vēža profilaksei kā preventīvus veselības aprūpes pakalpojumus iedzīvotājas var veikt, saņemot uzaicinājuma vēstuli no Dienesta.

Agrīna dzemdes kakla vēža diagnostika tiek nodrošināta, veicot citoloģiskās uztriepes paņemšanu no dzemdes kakla un to mikroskopiski izmeklējot. Tas sniedz iespēju atklāt agrīnas izmaiņas dzemdes kakla šūnās.

Dzemdes kakla vēzi iespējams novērst, uzsākot savlaicīgu ārstēšanu, tādēļ sievietēm vecumā no 25 līdz 70 gadiem, reizi trijos gados ieteicams veikt profilaktisko dzemdes kakla vēža pārbaudi.

28. tabula. Dzemdes kakla vēža skrīninga atsaucības rādītāji trīs gadu ietvaros

|  |  |  |  |  |  |  |
| --- | --- | --- | --- | --- | --- | --- |
| **Sievietes, kas veikušas onkocitoloģisko izmeklējumu 2013. - 2015. gadā** | | | | | | |
| **Vecuma grupas** | **Sieviešu skaits\*** | **Izsūtīto uzaicinājuma vēstuļu skaits\*\*** | **Izmeklētās sievietes skrīninga ietvaros** | **Izmeklētās sievietes ārpus skrīninga\*\*\*** | **Izmeklēto sieviešu skaits kopā** | **Populācijas aptvere** |
| 25-29 | 70 313 | 71 472 | 13 075 | 40 554 | 53 629 | 76% |
| 30-34 | 66 407 | 68 366 | 15 161 | 36 330 | 51 491 | 78% |
| 35-39 | 64 791 | 62 532 | 15 688 | 30 048 | 45 736 | 71% |
| 40-44 | 70 049 | 65 497 | 18 115 | 28 700 | 46 815 | 67% |
| 45-49 | 69 573 | 65 265 | 19 550 | 28 593 | 48 143 | 69% |
| 50-54 | 78 170 | 69 145 | 21 588 | 28 556 | 50 144 | 64% |
| 55-59 | 77 823 | 72 316 | 20 700 | 24 550 | 45 250 | 58% |
| 60-64 | 70 010 | 65 808 | 18 207 | 17 346 | 35 553 | 51% |
| 65-70 | 63 150 | 60 924 | 16 407 | 13 790 | 30 197 | 48% |
| **Kopā** | **630 286** | **601 325** | **158 491** | **248 467** | **406 958** | **65%** |

\* Dati no Centrālās statistikas pārvaldes datubāzes “Pastāvīgo iedzīvotāju skaits pēc valstiskās piederības un dzimuma 2015.gada sākumā”.

\*\* Iekļautas uzaicinājuma vēstules 2015. gadā definētajām mērķa grupas sievietēm noteiktajā vecuma grupā.

\*\*\* Ietver sievietes, kuras veikušas tikai diagnostisko izmeklējumu.

Visbiežāk onkocitoloģisko izmeklējumu ir veikušas gados jaunākas sievietes. Tikai 39% no onkocitoloģiskiem izmeklējumiem ir veikti ar Dienesta uzaicinājuma vēstulēm skrīninga programmas ietvaros – pārējie veikti bez uzaicinājuma vēstulēm. Novērojams, ka visbiežāk šo izmeklējumu ar uzaicinājuma vēstuli veic sievietes, kas ir gados vecākas.

Atbilstoši Eiropas Komisijas izveidotajām krūts vēža skrīninga vadlīnijām sievietēm vecumā no 50 līdz 70 gadiem ieteicams vienu reizi divos gados veikt krūšu mamogrāfijas izmeklējumu. Veicot mamogrāfijas izmeklējumu, vēzi iespējams konstatēt trīs līdz četrus gadus pirms paciente pati sāktu pamanīt slimības simptomus. Tādējādi var uzsākt savlaicīgu un mazāk agresīvu ārstēšanu.

29. tabula. Krūts vēža skrīninga atsaucības rādītāji divu gadu ietvaros

|  |  |  |  |  |  |  |
| --- | --- | --- | --- | --- | --- | --- |
| **Sievietes, kas veikušas mamogrāfijas izmeklējumu 2014. - 2015. gadā** | | | | | | |
| **Vecuma grupas** | **Sieviešu skaits\*** | **Izsūtīto uzaicinājuma vēstuļu skaits\*\*** | **Izmeklētās sievietes skrīninga ietvaros** | **Izmeklētās sievietes ārpus skrīninga\*\*\*** | **Izmeklēto sieviešu skaits kopā** | **Populācijas aptvere** |
| 50 - 54 | 78 170 | 75 175 | 19 676 | 4 793 | 24 469 | 31% |
| 55 - 59 | 77 823 | 77 852 | 23 451 | 4 542 | 27 993 | 36% |
| 60 - 64 | 70 010 | 68 995 | 20 996 | 4 187 | 25 183 | 36% |
| 65 - 69 | 63 150 | 62 463 | 19 295 | 4 152 | 23 447 | 37% |
| **Kopā** | **289 153** | **284 485** | **83 418** | **17 674** | **101 092** | **35%** |

\* Dati no Centrālās statistikas pārvaldes datubāzes “Pastāvīgo iedzīvotāju skaits pēc valstiskās piederības un dzimuma 2015.gada sākumā”.

\*\* Iekļautas uzaicinājuma vēstules 2015. gadā definētajām mērķa grupas sievietēm noteiktajā vecuma grupā.

\*\*\* Ietver sievietes, kuras veikušas tikai diagnostisko izmeklējumu.

Kopumā no visām sievietēm, kas veikušas mamogrāfijas izmeklējumu pēdējos divos gados, 82.5% veikušas izmeklējumu ar Dienesta nosūtītām uzaicinājuma vēstulēm.

2015. gadā papildus stacionārajām mamografijas iekārtām darbojās trīs mobilie mamogrāfijas autobusi, kas veic izbraukumus uz tām Latvijas teritorijām, kurās nav pieejama izmeklējuma veikšana uz stacionārās mamogrāfijas iekārtas. Tādējādi tiek nodrošināta pakalpojuma pieejamība visā Latvijas teritorijā. Kopumā 2015. gadā mobilajos mamogrāfijas kabinetos veikti 7005 skrīninga mamogrāfijas izmeklējumi.